《再次韵 其二》
宋代·陈棣

扰扰胶胶度岁年，只应今夕暂休閒。又闻玉烛更新籥，那得金丹驻旧颜。

是处碧烟闻爆竹，谁家红玉拥颓山。挥毫不作惊人语，句法由来似梦间。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。